Trethi, Cymru RHAN 1 Cyffredinol Enwi a chychwyn 1 1 Enw’r Rheoliadau hyn yw Rheoliadau Casglu a Rheoli Trethi (Gweinyddu) (Cymru) 2017. 2 Daw’r Rheoliadau hyn i rym ar 1 Ebrill 2018 ac eithrio rheoliadau yn Rhannau 1 a 2 sy’n dod i rym ar 21 Tachwedd 2017. Dehongli 2 Yn y Rheoliadau hyn— ystyr “y Ddeddf CRhT” (“ the TCM Act ”) yw Deddf Casglu a Rheoli Trethi (Cymru) 2016; ystyr “derbynnydd yr hysbysiad” (“ notice recipient ”) yw’r trethdalwr y rhoddir hysbysiad iddo o dan adran 86 o’r Ddeddf CRhT neu drydydd parti y rhoddir hysbysiad iddo o dan adran 87 neu 89 o’r Ddeddf CRhT, neu berson a awdurdodir i weithredu ar ei ran; ystyr “diwrnod gwaith” (“ working day ”) yw unrhyw ddiwrnod heblaw diwrnod nad yw’n ddiwrnod busnes o fewn yr ystyr a roddir i “non-business days” yn adran 92 o Ddeddf Biliau Cyfnewid 1882 ; ystyr “dogfen” (“ document ”) yw gwybodaeth, dogfen neu ran o ddogfen; ac ystyr “dogfen y mae anghydfod yn ei chylch” (“ document in dispute ”) yw dogfen y mae anghydfod yn ei chylch rhwng ACC a pherson sydd wedi cael hysbysiad gwybodaeth, o ran a yw’r ddogfen yn ddarostyngedig i fraint broffesiynol gyfreithiol. RHAN 2 ACC Dirprwyo swyddogaethau 3 Mae Corff Adnoddau Naturiol Cymru wedi ei ragnodi fel person y caiff ACC ddirprwyo iddo unrhyw un neu ragor o’i swyddogaethau mewn perthynas â threth gwarediadau tirlenwi o dan adran 14(1) o’r Ddeddf CRhT. Pennu’r cyfnod cynllunio 4 Mae’r cyfnod sy’n dechrau ag 1 Ebrill 2018 ac sy’n dod i ben ar 31 Mawrth 2019 wedi ei ragnodi fel y cyfnod cynllunio cyntaf at ddibenion adran 27(7)(a) o’r Ddeddf CRhT. RHAN 3 Cyfraddau llog Ystyr “cyfradd Banc Lloegr” 5 1 Yn y Rhan hon, “cyfradd Banc Lloegr” sy’n gymwys ar gyfer diwrnod yw’r gyfradd banc swyddogol a gyhoeddwyd ddiwethaf yng nghyfarfod Pwyllgor Polisi Ariannol Banc Lloegr a gynhaliwyd cyn y diwrnod hwnnw. 2 Ond pan fo diwrnod yn dod o fewn 3 diwrnod gwaith i gyfarfod y gwnaed y cyhoeddiad y cyfeirir ato ym mharagraff (1) ynddo, ystyr “cyfradd Banc Lloegr” ar gyfer y diwrnod hwnnw yw’r gyfradd a bennir o dan y paragraff hwnnw fel pe na bai’r cyfarfod hwnnw wedi ei gynnal. Cyfradd llog taliadau hwyr 6 Y gyfradd llog taliadau hwyr at ddibenion adran 157 o’r Ddeddf CRhT yw’r ganran y flwyddyn a ganfyddir drwy ddefnyddio’r fformiwla a ganlyn— cyfradd Banc Lloegr + 2 .5 Cyfradd llog ad-daliadau 7 Y gyfradd llog ad-daliadau at ddibenion adran 161 o’r Ddeddf CRhT yw pa un bynnag o’r canlynol sydd uchaf— a 0.5% y flwyddyn; a b cyfradd Banc Lloegr. RHAN 4 Datrys anghydfodau o ran a yw dogfen yn ddarostyngedig i fraint broffesiynol gyfreithiol Cymhwyso’r Rhan hon 8 Mae’r Rhan hon yn gymwys— a pan fo ACC wedi dyroddi hysbysiad gwybodaeth i berson ddarparu gwybodaeth neu gyflwyno dogfen— i yn ystod gohebiaeth; neu ii yn ystod archwiliad o dan Ran 4 o’r Ddeddf CRhT, a b pan fo anghydfod rhwng ACC a derbynnydd yr hysbysiad o ran a yw dogfen y gofynnwyd amdani yn ddarostyngedig i fraint broffesiynol gyfreithiol. Gofyniad i ddarparu gwybodaeth a chyflwyno dogfennau nad oes anghydfod yn eu cylch 9 Nid oes dim yn y Rhan hon yn effeithio ar— a unrhyw ofyniad o dan hysbysiad gwybodaeth i ddarparu gwybodaeth neu gyflwyno dogfen nad oes anghydfod yn ei chylch; na b y pwerau o dan Ran 4 o’r Ddeddf CRhT i archwilio mangreoedd ac eiddo arall. Gweithdrefn pa fo anghydfod ynghylch hysbysiad gwybodaeth a roddir mewn gohebiaeth 10 1 Mae’r weithdrefn a ganlyn yn gymwys pan fo anghydfod yn dod o fewn rheoliad 8(a)(i). 2 Ar ôl cael hysbysiad gwybodaeth, rhaid i dderbynnydd yr hysbysiad— a pennu mewn rhestr bob dogfen sy’n ofynnol o dan yr hysbysiad gwybodaeth y mae anghydfod yn ei chylch, ynghyd â disgrifiad o natur a chynnwys y ddogfen honno; a b cyflwyno’r rhestr honno i ACC erbyn y dyddiad a roddir yn yr hysbysiad gwybodaeth ar gyfer cyflwyno’r ddogfen. 3 Ond nid yw disgrifiad o’r ddogfen yn ofynnol pan fyddai disgrifiad o’r fath yn arwain at anghydfod dros fraint. 4 O fewn 20 diwrnod gwaith i gael y rhestr y cyfeirir ati ym mharagraff (2), rhaid i ACC hysbysu derbynnydd yr hysbysiad am unrhyw ddogfen ar y rhestr y mae’n ei gwneud yn ofynnol ei chyflwyno ac y mae’n ystyried ei bod yn anfreintiedig. 5 Ar ôl cael yr hysbysiad o dan baragraff (4), rhaid i dderbynnydd yr hysbysiad— a cyflwyno unrhyw ddogfen y mae’n cytuno ei bod yn anfreintiedig; a b i’r graddau bod anghydfod yn parhau ynghylch statws unrhyw ddogfen, gwneud cais i’r tribiwnlys. 6 Rhaid i gais o dan baragraff (5)(b)— a mynd gyda chopi o’r dogfennau y mae anghydfod yn parhau yn eu cylch; a b cael ei wneud o fewn cyfnod rhesymol y mae derbynnydd yr hysbysiad ac ACC i gytuno arno, ond mewn unrhyw achos, yn ddim hwyrach na 20 diwrnod gwaith ar ôl dyddiad yr hysbysiad a roddir gan ACC o dan baragraff (4). Gweithdrefn pan fo anghydfod ynghylch hysbysiad gwybodaeth a roddir yn ystod archwiliad eiddo 11 1 Mae’r weithdrefn a ganlyn yn gymwys pan fo anghydfod yn dod o fewn rheoliad 8(a)(ii). 2 Ar ôl cael yr hysbysiad gwybodaeth, rhaid i dderbynnydd yr hysbysiad— a dangos i ACC bob dogfen sy’n ofynnol o dan yr hysbysiad gwybodaeth y mae anghydfod yn ei chylch; a b rhoi unrhyw ddogfen y mae anghydfod yn ei chylch mewn cynhwysydd priodol sy’n rhwystro’r cynnwys rhag bod yn weladwy. 3 Rhaid i’r cynhwysydd— a cael ei selio, ei labelu a’i lofnodi gan dderbynnydd yr hysbysiad; b cael ei gydlofnodi gan ACC; ac c cael ei gadw gan ACC. 4 O fewn 42 diwrnod gwaith i gael y cynhwysydd, rhaid i ACC— a danfon y cynhwysydd i’r tribiwnlys gyda’r sêl yn gyflawn ynghyd â chais i’r tribiwnlys; a b anfon copi o’r cais hwnnw at dderbynnydd yr hysbysiad. Cydymffurfio â hysbysiad gwybodaeth 12 Pan fo derbynnydd yr hysbysiad yn cydymffurfio â’r weithdrefn a nodir yn y Rhan hon, mae’r person hwnnw i gael ei drin fel ei fod wedi cydymffurfio â’r hysbysiad gwybodaeth mewn perthynas ag unrhyw ddogfen y mae anghydfod yn ei chylch hyd nes bod y tribiwnlys yn dyfarnu ar statws y ddogfen neu hyd nes y deuir i gytundeb o dan reoliad 14. Canfyddiad y tribiwnlys 13 1 Pan wneir cais o dan reoliad 10(5)(b) neu 11(4), rhaid i’r tribiwnlys— a datrys yr anghydfod drwy gadarnhau a yw’r ddogfen yn freintiedig ai peidio, ac i ba raddau; a b cyfarwyddo pa ran neu rannau o ddogfen (os oes rhai) y mae rhaid eu datgelu. 2 Rhaid i’r tribiwnlys sicrhau nad yw unrhyw ddogfen y mae anghydfod yn ei chylch yn cael ei datgelu’n amhriodol i unrhyw berson wrth aros am ddyfarniad y tribiwnlys. Datrys anghydfodau drwy gytundeb 14 Caniateir i anghydfod sy’n dod o fewn y Rhan hon gael ei ddatrys ar unrhyw adeg drwy gytundeb rhwng ACC a derbynnydd yr hysbysiad, naill ai yn ysgrifenedig neu fel arall. Mark Drakeford Ysgrifennydd y Cabinet dros Gyllid a Llywodraeth Leol, un o Weinidogion Cymru 23 Hydref 2017